São Paulo

Sejarah

Petempatan tepi pantai yang pertama di Brazil, São Vicente ditubuhkan pada tahun 1532. Ia merupakan koloni tetap Portugis yang pertama di Dunia Baru. 22 tahun kemdian, Ketua Tibiriçá dan mubaligh Jesuit, Manuel da Nóbrega dan José de Anchieta, membuka kampung São Paulo dos Campos de Piratininga yang terletak 68 kilometer (42 Batu|mi) di pedalaman dari São Vicente, pada 25 Januari 1554. Para paderi menubuhkan sebuah misi di Colégio de São Paulo de Piratininga yang bertujuan menjadikan kaum orang asli Brazil Tupi-Guarani ke dalam agama Katolik, sambil memudahkan kerajaan Portugal untuk menakluki mereka. Tidak lama kemudian, pihak Jesuit bertelagahn dengan pihak berkuasa Portugal, terutamanya Marquês de Pombal yang akhirnya mengusir mereka dari Brazil kerana melindungi orang asli yang menukar agama dalam misi mereka. Petempatan yang terletak di luar cenuram Serra do Mar, melewati kota pelabuhan Santos, dan dekat dengan Sungai Tietê ini, menjadi pintu masuk semula jadi dari pantai Tenggara ke penara yang luas dan subur di Barat yang akhirnya menjadi negeri terkaya di Brazil.
São Paulo secara rasminya menjadi bandaraya pada tahun 1711. Pada abad ke-19, ia menikmati kemakmuran ekonomi hasil pengeksportan kopi yang diangkut dari kota jiran Santos. Selepas perhambaan diharamkan pada tahun 1888, gelombang penghijrah dari negara-negara Eropah seperti Portugal, Itali, Sepanyol dan sebagainya berhijrah ke São Paulo untuk "memutihkan" kaum Brazil, kerana pihak berkuasa Luso-Brazil khuatir bahawa penduduk kulit hitam Brazil akan jauh melebihi kelompok etnik lain. Orang-orang Eropah ini diberi tanah sebagai insentif untuk berhijrah. Maka itulah, ramai orang Brazil yang memiliki nama keluarga Itali, Portugis dan Jerman seperti Mattarazzo, Diniz, dan Mueller.
Menjelang awal abad ke-20, perdagangan kopi jatuh menjunam kerana kemerosotan harga kopi antarabangsa, antara lainnya. Ekoran kejatuhan Wall Street pada tahun 1929, para usahawan kopi mula kehilangan pengaruh dan status mereka. Maka, ekonomi São Paulo terpaksa alternatif lain seperti tebu dan penghasilan arak. Setelah diperitkan lagi oleh Perang Dunia Kedua, apabila keluaran industri sukar disampaikan ke Brazil, lebih-lebih lagi seluruh negara baru hendak mencari pengganti import, São Paulo mula membangunkan perindustrian untuk penggunaan dalam negara. Brazil sudah mencatatkan pengimportan barangan mewah dan perkilangan dari Eropah secara besar-besaran hingga akhir abad ke-20, sekaligus mengalami defisit perdagangan yang besar walaupun masih banyak mengeksport kopi dan gula.
Mulai saat itu, usahawan tempatan mula berlabur dalam pembangunan industri São Paulo, menarik gelombang penghijrah baru ke bandaraya ini, khususnya dari Itali. Selain orang Eropah, pendatang dari Jepun, Syria dan Lubnan datang beramai-ramai pada separuh awal abad ke-20. Sepanjang abad ke-20, kepesatan ekonomi bandaraya ini turut menarik gelombang penghijrah besar dari kawasan termiskin di Brazil, terutamanya dari Timur Laut. São Paulo memastikan kadar pertumbuhan ekonomi yang tinggi sepanjang 1920-an, atas dorongan penghijrahan beramai-ramai, pengindustrian pesat, dan pelaburan. Pada awal 1920-an, Bangunan Sampaio Moreira mencapai paras 14 tingkat yang luar dugaan, sebelum diatasi oleh Bangunan yang dua kali tingginya pada akhir dasawarsa itu. Kemunculan kereta dan bas diesel secara besar-besaran membolehkan ramai pekerja berulang-alik dari  rumah di pinggir bandar di tempat kerja mereka di pusat bandar.
Bagaimanapun, oleh sebab terpaksa bersaing dengan banyak lagi bandar lain di Brazil yang menawarkan faedah cukai kepada syarikat yang memindahkan kilang ke situ, kegiatan ekonomi utama São Paulo beransur-ansur beralih dari sektor perindustrian ke perkhidmatan pada akhir abad ke-20. Di bandaraya ini terletaknya sejumlah besar pejabat perbankan, syarikat multinasional dan perkhidmatan pengguna, baik tempatan mahupun antarabangsa. Walaupun wajah moden ditampilkan di kawasan termaju di São Paulo menjelang 1930-an, namun sebahagian besar kota ini masih tidak banyak berubah. São Paulo ketiadaan perancangan bandar sebelum tahun 1889, apalagi hanya meluluskan undang-undang pengezonan pada tahun 1972. Sememangnya, sebahagian besar bandaraya ini masih mengekalkan tinggalan kolonial, dengan jalan-jalan sempit yang tak berturap, bangunan usang, dan gereja lama bergaya Jesuit dan Fransiska.
Bandaraya ini mengalami kemusnahan teruk akibat Revolusi 1924. Dari tahun 1920 hingga 1940, jumlah penduduk di bandar ini berganda menjadi 1.3 juta. Walaupun Rio de Janeiro juga berkembang pesat ketika ini, São Paulo hanya ketinggalan 460,000 penduduk sebelum mengatasinya dalam masa 20 tahun. Pada tahun 1939–45, jurutera dan datuk bandar, Francisco Prestes Maia membina lebuh berbilang lorong Avenida 9 de Julho serta memperluas banyak jalan-jalan lain walaupun ditentang hebat oleh penduduk yang terpaksa berpindah. Pada tahun 1947, latar langit São Paulo menambah sebutir bintang baru iaitu wisma Bank Negeri São Paulo. Bermula dengan Perpustakaan Perbandaran Mário de Andrade, seni bina kota ini beredar jauh dari zaman Art Deco. Menjelang tahun 1950, São Paulo sudah berkembang menjadi metropolis 2.2 juta penduduk berbanding 2.4 juta di Rio, tetapi sedekad kemudian, São Paulo mendahului dengan 3.7 juta berbanding 3.3 juta di Rio, justeru mengukuhkan reputasinya sebagai salah sebuah pusat bandar yang paling dinamik di dunia. Jurubina terkenal, Oscar Niemeyer dipikat dari Rio untuk mereka lengkok-lengkok berliku pada Bangunan Copan; kemudian Bangunan Itália menjadi jiran Copan yang meninggi. Muzium Kesenian São Paulo yang penuh daya imaginasinya dibina (dari tahun 1956, siap pada tahun 1968) di persimpangan Avenida 9 de Julho dan Avenida Paulista berlorong lapan.
Pada 1960-an, bandaraya São Paulo sudah merangkumi hampir separuh jumlah penduduk negeri São Paulo (negeri teramai penduduk di Brazil) serta menyumbang kepada satu pertiga jumlah pekerjaan industri negara. Disebabkan hampir semua keluarga di São Paulo berkereta, lebuh raya dibina sepanjang sungai-sungai Tietê dan Pinheiros yang terbina terusan pada tahun 1967, khususnya lebuh raya ekspres Bandeirantes yang memudahkan perjalanan ke pusat bandaraya. Peluasan lebuh raya masih diteruskan kerana jalan-jalan yang terletak di tepi sungai adalah yang paling sibuk di negara. Di samping itu, pembinaan sistem tren bawah tanah berterusan sejak akhir 1960-an untuk mengurangkan beban kesesakan lalulintas.
Biarpun terpaksa mengharungi kesusahan, São Paulo tetap menjadi pusat perniagaan Amerika Latin. Setelah mula mencapai kemakmuran dengan perusahaan kopi, disusuli proses pengindustrian, pada awal abad ke-21, ia melangkah maju ke arah sektor perkhidmatan. Pasarannya yang sungguh besar (lebih 20 juta orang di São Paulo raya) menjadi faktor penarik syarikat multinasional. Kerana acara-acara seperti Feira Bienal Internacional de Arte, dan reputasi menganjurkan konsert muzik yang canggih, São Paulo juga menjadi pusat kebudayaan. Pertumbuhan ekonomi dan pengeksportan barang-barangan telah meningkatkan peluang pekerjaan dan gaji.

Muka bumi

São Paulo terletak di Brazil Tenggara, di kawasan tenggara Negeri São Paulo, lebih kurang separuh jalan di antara Curitiba (ibu negeri Paraná, dahulunya sebahagian negeri São Paulo) dan Rio de Janeiro (bekas ibu negara Brazil, kini ibu negeri yang saman namanya). Bandaraya ini terletak di atas sebuah penara dalam Serra do Mar ("Banjaran Laut") yang menjadi sebahagian kawasan besar yang dikenali sebagai Tanah Tinggi Brazil, dengan purata aras tinggi sekitar 799 meter (2,621 kaki) di atas paras laut, walaupun hanya 70 kilometer (43 batu) jaraknya dari Lautan Atlantik yang dihubungkan oleh dua lebuh raya, iaitu Anchieta dan Imigrantes yang menurun banjaran itu ke arah bandar pelabuhan Santos dan tempat penginapan Guarujá. Rupa bumi beralun menguasai kawasan bandar di São Paulo kecuali di bahagian utara, di mana Banjaran Serra da Cantareira lebih tinggi arasnya serta menyimpan sebahagian besar Hutan Hujan Atlantik. Seluruh rantau ini amat stabil dari segi tektonik, tanpa mencatat apa-apa aktiviti seismik.
Sungai Tietê dan cawanganya, Sungai Pinheiros pernah menjadi sumber air tawar dan kawasan istirahat yang penting bagi São Paulo, sebelum menjadi tercemar akibat pembuangan kumbahan mentah dan buangan industri pada separuh akhir abad ke-20. Mujurlah, satu program pembersihan besar-besaran untuk kedua-dua sungai ini digiatkan oleh kerjasama antara kerajaan tempatan dan bank pembangunan antarabangsa seperti Bank Kerjasama Antarabangsa Jepun. Bentangan kedua-dua sungai yang menerusi bandaraya tidak boleh diterusi kapal, namun pengangkutan air semakin penting di sungai Tietê ke hilir (ke arah Selatan, dekat sungai Paraná), kerana sungai ini berada dalam lembangan Río de la Plata.
Di rantau São Paulo tiada tasik semula jadi yang besar, tetapi takungan Billings dan Guarapiranga di pinggir selatan bandar digunakan untuk menjana elektrik, menyimpan air, dan kegiatan istirahat seperti berlayar kapal. Flora aslinya terdiri daripada pelbagai tumbuhan malar hijau berdaun lebar. Kini, terdapat banyak spesies asing di sini kerana iklimnya yang sederhana dan hujan yang cukup lebat membolehkan pembiakan tumbuhan dari iklim tropika, subtropika dan sederhana, terutama sekali pokok kayu putih.

Pembahagian pentadbiran

Bandaraya São Paulo terbahagi kepada 92 kawasan kejiranan dan 31 subprefeketur (subprefeituras dalam bahasa Portugis). Setiap subprefektur terbahagi kepada lebih kurang dua atau tiga daerah. Subprefektur yang paling banyak daerahnya ialah Sé (di pusat bandaraya bersejarah), Butantã (lokasi Universiti São Paulo), Lapa, Penha dan Mooca, setiap satunya ada 11 daerah.
Bandaraya ini juga terbahagi kepada sepuluh kawasan (pusat bandar bersejarah, pusat bandar lanjutan, utara, selatan, timur, barat, timur laut, barat laut, tenggara dan barat daya), setiap satunya dikaitkan dengan warna yang berbeza pada bas dan papan tanda jalan. Pembahagian kawasan ini tiada kaitan dengan subprefektur dan daerah; tetapi adakalanya , ada sesebuah daerah yang terletak dalam dua atau lebih kawasan. Daerah yang terletaknya ibu pejabat subprefektur menjadi sama namanya dengan subprefektur berkenaan, kecuali M'Boi Mirim.

Demografi

São Paulo ialah bandaraya yang paling pelbagai etniknya di Brazil. Ketika berakhirnya perdagangan hamba Afrika di Brazil pada tahun 1850, negeri São Paulo mula mengganti tenaga manusia Afrika dengan kaum pendatang lain di ladang kopi. Projek ini dipelopori oleh senator Nicolau Vergueiro yang membawa masuk orang Jerman, Switzerland dan Portugal untuk mengusahakan harta tanah milik beliau. Gelombang penghijrah yang seterusnya terdiri daripada bangsa Itali dan Portugis dari pertengahan abad ke-19 hingga awal abad ke-20. Mereka ini lebih mudah menyesuaikan diri dengan bidang penanaman kopi, lambat laun menjadi masyarakat pendatang yang terbesar di negeri São Paulo.
Setelah perhambaan diharamkan pada tahun 1888, São Paulo menyambut ketibaan semakin ramai pendatanf Eropah, kebanyakannya dari Itali, diikuti oleh Portugal dan Sepanyol. Pada tahun 1897, Itali membentuk lebih separuh jumlah penduduk bandaraya. Bangsa-bangsa Portugis, Sepanyol, Jerman, Jepun, Yahudi dan Arab Nasrani juga datang beramai-ramai. Dari tahun 1908 hingga 1941, ramai lagi pendatang Jepun yang tiba. Pada 1960-an, bangsa Cina dan Korea pula yang datang beramai-ramai. Pada pertengahan abad ke-20, ramai penduduk asal rantau Timur Laut Brazil yang terjejas akibat kemarau mula berhijrah ke São Paulo. Baru-baru ini, bandaraya ini semakin ramai penduduk yang berasal dari negara Amerika Latin yang lain. 
Sehingga tahun 1920, 1,078,437 orang Itali memasuki negeri São Paulo. Dari tahun 1888 hingga 1919, 44.7% pendatangnya berbangsa Itali, 19.2% Sepanyol dan 15.4% lagi Portugis. Pada tahun 1920, hampir 80% penduduk bandaraya São Paulo terdiri daripada kaum pendatang dan zuriatnya, termasuklah orang Itali yang membentuk separuh jumlah penduduk lelakinya. Pada masa itu, Gabenor São Paulo pernah berkata "jika setiap pemilik rumah di São Paulo meletakkan bendera negara asalnya pada bumbung, maka São Paulo akan kelihatan seperti bandaraya Itali dari langit". Pada tahun 1900, seorang kolumnis yang berjauhan dari São Paulo selama 20 pernah bertulis "dahulu, São Paulo bandar Paulista yang sejati, kini ia menjadi bandar Itali." 
Universiti São Paulo (USP) menjalankan kaji selidik mengenai keturunan para penuntutnya. Apabila ditanya sama ada mereka "keturunan pendatang luar negara", 81% menjawab "ya". Keturunan yang paling banyak adalah: Itali (30.5%), Portugis (23%), Sepanyol (14%), Jepun (8%), Jerman (5.6%), “Brazil” (4.3%), Afrika (2.8%), Arab (2.4%) dan Yahudi (1.2%).
Sejak abad ke-19, São Paulo turut menyambut kedatangan penghijrah dalam negara dari Timur Laut Brazil. Fenomena penghijrahan domestik ini menjadi sangat besar pada 1930-an dan kekal sebegitu besar pada puluhan tahun seterusnya. Penumpuan tanah, pemodenan di kawasan luar bandar, perubahan hubungan kerja dan kitaran kemarau menjadi pendorong kadar migrasi yang tinggi ini. Pendatang Timur Laut ini tertumpu di kawasan yang berbahaya dan kurang sihat di bandaraya ini, seperti cortiço atau favela, kerana harga perumahan yang lebih murah. Menurut Banci Brazil 2000, terdapat 3,641,148 orang asal Timur Laut Brazil yang membentuk 20% penduduk bandaraya São Paulo. Mengikut satu lagi sumber, tumpuan terbesar pendatang Timur Laut ditemui di kawasan Sé/Brás (daerah Brás, Bom Retiro, Cambuci, Pari dan Sé). Untuk ini mereka menyumbang 41% kepada jumlah penduduk. 
Seperti di seluruh Brazil, rakyat pelbagai kaum saling bergaul mesra dalam masyarakat pelbagai etnik yang menjadikan São Paulo sebagai tempat tinggal mereka. Bagi seluruh kawasan metropolitan, kelompok-kelompok terbesar terdiri daripada 6 juta orang keturunan Itali, 3 juta orang keturunan Portugis, 5.7 juta orang keturunan Afrika, 1 juta orang keturunan Arab, 465,000 orang keturunan Jepun, 400,000 orang keturunan Jerman, 120,000 orang keturunan Cina, 40,000 orang Yahudi, 60,000 pendatang Bolivia, 50,000 orang keturunan Greece, 50,000 orang keturunan Perancis dan 50,000 orang keturunan Korea.
Dari segi kaum, penduduk bandaraya São Paulo (bukan kawasan metropolitan) terdiri daripada 70.0% kulit putih, 23.0% campuran (perang), 3.8% kulit hitam, 3.0% Asia dan 0.2% orang asli.
Perubahan demografi bandaraya São Paulo
Sumber: Planet Barsa Ltda.

Bahasa

Seperti juga di seluruh Brazil, majoriti penduduk bandaraya São Paulo bertutur dalam bahasa Portugis. Kesan kehadiran pendatang Itali secara beramai-ramai, bahasa Portugis yang didengari dalam bandaraya ini menunjukkan kesan pengaruh besar dari loghat-loghat semenanjung Itali, khususnya loghat Neapolitan dan Venice.
Loghat-loghat Itali itu bercampur dengan loghat desa Caipira di São Paulo; sesetengah ahli linguistik berpendapat bahawa loghat Portugis São Paulo lahir di Mooca, sebuah kejiranan yang mula dihuni oleh orang asal Naples, Itali Selatan, pada awal abad ke-20.
Pengaruh Itali dalam pelat warga São Paulo lebih nyata di kawasan-kawasan kejiranan yang dikuasai oleh keturunan Itali, seperti Bexiga, Mooca, Brás dan Barra Funda. Unsur Itali ini lahir daripada pertembungan bahasa Itali dengan bahasa Portugis; disebabkan kelamaan pengaruhnya, ia telah diasimilasi atau pudar dalam bahasa percakapan dalam bandaraya ini. Loghat tempatan yang kuat dipengaruhi Itali ini menjadi terkenal kesan pengaruh lagu-lagu Adoniran Barbosa, seorang penyanyi samba Brazil yang ibu bapanya keturunan Itali dan gemar bernyanyi dalam loghat tempatan.
Selain bahasa Portugis, bahasa-bahasa lain yang turut didengari di bandaraya ini termasuklah bahasa masyarakat Asia. Kejiranan Liberdade merupakan tempat kediaman masyarakat Jepun terbesar di luar negara Jepun. Walaupun kebanyakan orang Brazil Jepun ini hanya mampu berbahasa Portugis, namun ada yang masih fasih berbahasa Jepun. Ada sesetengah golongan Cina dan Korea yang juga masih mampu bertutur dalam bahasa nenek moyang mereka, namun kebanyakan besar generasi orang Asia kelahiran Brazil hanya boleh berbahasa Portugis.

Ekonomi

São Paulo ialah bandaraya ke-10 terkaya di dunia, dan dijangka menjadi ke-6 terkaya pada tahun 2025. Mengikut data IBGE, keluaran dalam negara kasarnya (KDNK) pada tahun 2006 bernilai R$ 282,852,338,000, bersamaan dengan kira-kira 12.26% KDNK Brazil dan 36% daripada segala pengeluaran barang dan perkhidmatan negeri São Paulo.
Sebagai pusat kewangan terbesar di Brazil, ekonomi São Paulo melalui transformasi yang amat menyeluruh. Dahulunya sebuah bandaraya yang bercirikan perindustrian, kini ekonomi São Paulo's semakin berasaskan sektor tertier, iaitu memberikan tumpuan kepada perkhidmatan dan perniagaan untuk negara. Bandaraya ini juga unik di kalangan bandaraya Brazil kerana bertapaknya sebilangan amat besar syarikat luar negara. Ramai penganalisis memandang São Paulo sebagai bandar raya global yang penting, namun ini tercabar kerana bandaraya ini mengalami masalah serius seperti penyisihan sosial dan pemisahan ruangan. Biarpun sebagai pusat kewangan terpenting di negar, namun ekonomi São Paulo sangat informal sifatnya.
Pada tahun 2005, bandaraya São Paulo mengumpul hasil cukai sebanyak R$ 90 bilion untuk menampung belanjawan bandaraya pada R$ 15 bilion. Bandaraya ini ada 1,500 cawangan bank dan 70 pusat beli-belah. 63% daripada semua syarikat antarabangsa yang berniaga di Brazil beribu pejabat di São Paulo.
Bursa Saham São Paulo (BM&F Bovespa) merupakan bursa saham dan pertukaran bon rasmi Brazil, dan juga bursa saham terbesar di Amerika Latin, di mana jumlah dagangan mencapai sekitar R$ 6 bilion (AS$ 3.5 bilion) setiap hari. Pendapatan per kapita bandaraya ini adalah R$ 25,675 (2006).

Rodoanel

São Paulo begitu pesat membangun dari 1940-an hingga 1980-an, sehingga banyaknya jalan-jalan dan bangunan-bangunan yang dibina tanpa perancangan rapi. Akibatnya, kesesakan lalu lintas kerap berlaku di lebuh-lebuh utama di bandaraya. Kaedah pengangkutan utama ke bandaraya ini adalah menaiki bas atau memandu kereta. Satu cara yang berkesan untuk mengelakkan kesesakan dalam bandaraya pernah dirancang oleh bekas gabenor Mário Covas dalam bentuk jalan keliling yang mengitari bandaraya iaitu Rodoanel Mario Covas, and is being built by DERSA.

Kereta api

Di São Paulo terletaknya dua stesen keretapi utama, iaitu Luz dan Julio Prestes di kawasan Luz/Campos Eliseos. Luz merupakan pusat aliran Santos-Jundiaí yang pernah mengangkut kaum pendatang dari pelabuhan Santos ke São Paulo dan ladang-ladang kopi di bahagian barat Campinas. Stesen Julio Prestes pula menghubungkan bahagian barat daya negeri São Paulo dan bahagian utara negeri Paraná ke São Paulo, di mana barang eksport dipindahkan ke stesen Luz untuk dihantar ke perairan antarabangsa di Lautan Atlantik. Stesen Julio Prestes berhenti mengangkut penumpang menerusi laluan Sorocabana atau FEPASA, an kini hanya menyediakan kemudahan terhad untuk perhubungan subbandar. Oleh sebab akustik dan keindahan ruang dalamnya yang dikelilingi oleh tiang-tiang bergaya kebangkitan Yunani, sebahagian stesen ini ditukarkan kepada Dewan São Paulo (Sala São Paulo) yang menjadi pangkalan Orkestra São Paulo.
Stesen Luz yang dibina di Britain dan dipasang di Brazil, mempunyai stesen bawah tanah yang masih aktif untuk keretapi subbandar arah timur dan barat yang menghubungkan São Paulo dengan seluruh kawasan São Paulo Raya ke Timur dan kawasan metropolitan Campinas di Jundiaí di bahagian barat negeri. Selain menempatkan Museu da Língua Portuguesa (Muzium Bahasa Portugis) yang interaktif di dalam, stesen Luz dikelilingi oleh institusi kebudayaan berwibawa seperti Pinacoteca do Estado, The Museu de Arte Sacra di Lebuh Tiradentes dan Jardim da Luz, antara lainnya.

Lapangan terbang

São Paulo mempunyai dua lapangan terbang utama, iaitu Lapangan Terbang Antarabangsa São Paulo-Guarulhos (IATA: GRU) untuk penerbangan antarabangsa, dan Lapangan Terbang Congonhas-São Paulo (IATA: CGH) untuk penerbangan domestik dan serantau. Sebuah lagi lapangan terbang, iaitu Lapangan Terbang Campo de Marte, memberikan kemudahan kepada pesawat ringan dan helikopter. Ketiga-tiga lapangan terbang ini mengangkut sejumlah 34,342,496 penumpang untuk meletakkan São Paulo dalam senarai 30 teratas di dunia dari segi pengangkutan penumpang udara.
Lapangan Terbang Congonhas mengendali penerbangan terutamanya ke Rio de Janeiro, Belo Horizonte dan Brasília. Selepas kerja peningkatan sistem disiapkan di Infraero, kini penumpang disenangkan dengan ruang menunggu baru yang terletak di tingkat mezanin dan boleh dimasuki dengan tangga gerak. Selain itu, lapan jambatan menaiki pesawat dibina untuk meningkatkan keselesaan kepada penumpang supaya tidak perlu berjalan di kawasan lapang ke pesawat.
Kawasan terminalnya diperluas dari 37.3 ribu ke lebih 51 ribu meter persegi. Perluasan ini tidak bertujuan meningkatkan daya muatan yang semakin tepu, tetapi semata-mata untuk memuaskan keperluan masa kini. Lapangan terbang Congonhas yang dibina pada 1930-an ini dibina untuk menampung 6 juta penumpang setahun, dan kini beroperasi dengan 12 juta orang setahun. Kawasan menaiki pesawat baru yang lebih daripada cukup luas, diasingkan dari konkos utama, bertujuan meningkatkan lagi keselesaan penumpang.
Lapangan Terbang Campo de Marte terletak di daerah Santana di zon utara São Paulo. Lapangan ini mengendali pesawat kecil, terutama yang milik persendirian, kelab penerbangan dan firma teksi udara. Dibuka pada tahun 1935, kini Campo de Marte menjadi pangkalan armada helikopter terbesar di Brazil. Biarpun tiada penerbangan berjadual, namun terminalnya dilengkapi dengan bar snek, restoran dan cawangan bank. Lapangan terbang ini juga dijadikan pangkalan rumah Unit Taktik Udara Polis Awam Negeri, Unit Rondaan Polis Tentera Negeri dan Kelab Penerbangan São Paulo.
Barangkalinya São Paulo merupakan bandaraya yang paling banyak helikopter di dunia. Dengan menggunakan lapangan terbang Campo de Marte, golongan elit kaya-raya memanfaatkan kemudahan seratus landas dan lapangan helikopter di sini untuk memintasi kesesakan lalu lintas di jalan raya.
Lapangan Terbang Antarabangsa São Paulo-Guarulhos, juga dikenali oleh warga São Paulo dengan timangan "Cumbica", terletak 25 km (16 mi) di timur laut pusat bandaraya, di bandar jiran Guarulhos. Setiap hari, sekitar 100 ribu orang melalui lapangan terbang ini yang menghubungkan Brazil dengan 28 negara di seluruh dunia. Terdapat 370 syarikat yang membuka perniagaan di sini dan membuka 53 ribu peluang pekerjaan baru. Dengan kapasiti 15 juta penumpang setahun dalam dua terminal, lapangan terbang ini kini memberi kemudahan kepada 12 juta pengguna, sementara menunggu kelulusan terminal ketiga.
Lapangan Terbang Antarabangsa São Paulo-Guarulhos juga merupakan salah sebuah pusat kargo udara yang utama di Brazil. Dengan sekitar 100 penerbangan sehari, sektor kargo lapangan ini digunakan untuk mengangkut segalanya, baik buah-buahan yang ditanam di Lembah São Francisco di Timur Laut, mahupun perubatan tercanggih ciptaan sains di Tenggara. Terminal kargo lapangan ini adalah yang terbesar di Amerika Selatan dan kedua terbesar di Amerika Latin, di belakang Bandaraya Mexico. Pada tahun 2003, lebih 75 ribu tan metrik angkutan melalui terminal ini.

Bas

Sebahagian besar pengangkutan awam (syarikat kerajaan dan swasta) terdiri daripada kira-kira 17,000 bas (termasuk kira-kira 290 bas troli), yang diwarnakan secara seragam mengikut kawasan perkhidmatannya (contohnya, hijau muda untuk bas ke Barat Daya, biru tua untuk kawasan Utara). Pada mulanya terdapat sejumlah besar van pengangkutan informal , tetapi kini kebanyakan besar van sebegini sudah berdaftar sepenuhnya dengan majlis bandaraya dan beroperasi mengikut skim warna yang sama dengan sistem bas utama.
Terminal Bas São Paulo Tietê adalah antara yang terbesar di dunia, menghubungkan bandaraya ini dengan 565 tempat tanpa henti di kesemua negeri di Brazil, kecuali Amazonas, Roraima dan Amapá, dan juga lima negara lain (Uruguay, Paraguay, Argentina, Chile dan Bolivia). Ia menawarkan laluan khas ke lapangan terbang Congonhas dan Guarulhos, dan perkhidmatan kongsi kereta dari São Paulo ke Santos.
Terminal Bas Barra Funda lebih kecil daripada Tietê, dan berhubung dengan Stesen Keretapi dan Bawah Tanah Barra Funda. Ia menghubungkan bandaraya ini dengan bandaraya di barat daya negeri São Paulo, seperti Sorocaba, Itapetininga, Itu, Botucatu, Bauru, Marília, Jaú, Avaré, Piraju, Santa Cruz do Rio Pardo, Ipaussu, Chavantes, dan Ourinhos di sempadan negeri Paraná. Ia juga memberi khidmat kepada São José do Rio Preto, Araçatuba dan pekan-pekan lain yang terletak di barat laut negeri São Paulo.
Untuk khidmat bas ke pantai negeri São Paulo, penumpang perlu turun di stesen bawah tanah Jabaquara, iaitu hentian terakhir di arah selatan. Terminal bas Litoral berkhidmat untuk Praia Grande, Santos dan São Vicente di Tepi Pantai Selatan dan Mongaguá, Bertioga, dan Guarujá di Tepi Pantai Utara. Bas ke bandaraya Pantai Utara seperti Maresia, Riviera de São Lourenço, Caraguatatuba, Ubatuba, dan Paraty, di Rio de Janeiro harus dinaiki di Terminal Bas Tietê, di stesen Tietê di aliran bawah tanah arah utara.

Muzik

Adoniran Barbosa ialah seorang tokoh nyanyian dan gubahan muzik samba termasyhur yang mengecapi kejayaan ketika zaman kegemilangan radio di São Paulo. Barbosa yang lahir di bandar Valinhos pada tahun 1912, terkenal sebagai komposer untuk rakyat jelata, khususnya pendatang Itali yang menetap di ruang inap Bela Vista (juga dikenali sebagai "Bexiga" dan Brás), dan juga penduduk cortiços atau rumah pangsa di bandaraya ini. Lagu-lagu beliau bertemakan kehidupan golongan pekerja bandar, yang menganggur dan yang hidup sebatang kara. Lagu hit besar pertamanya ialah “Saudosa Maloca” ("Gubuk Kenangan Indah" – 1951) yang menceritakan tiga sekawan tanpa rumah yang mengenang rumah gubuk yang diimprovisasi oleh mereka, tetapi dirobohkan oleh tuan tanah untuk membuka tanah untuk dibina bangunan. Dalam rakaman "Trem das Onze" ("Keretapi Sebelas Malam") pada tahun 1964 yang dianggap sebagai salah sebuah lagu samba terunggul dalam sejarah, watak utama menjelaskan kepada kekasihnya bahawa mereka tidak boleh bersama lagi kerana dia harus menaiki keretapi terakhir ke pinggir bandar Jaçanã untuk menjenguk ibunya yang tidak sabar menanti kepulangannya.
Pada akhir 1960-an, sebuah kugiran rock yang bernama Os Mutantes menerajui persada muzik avant garde negara. Kejayaan mereka dipercayai ada kaitan dengan kejayaan pemuzik tropicalia yang lain, tetapi mereka terkenal kerana gaya muzik yang tersendiri. Os Mutantes menerbitkan lima album kesemuanya sebelum penyanyi utama mereka, Rita Lee keluar pada tahun 1972 untuk membentuk kumpulan baru, iaitu Tutti-Frutti. Walaupun hanya terkenal di Brazil ketika itu, Os Mutantes akhirnya menarik cukup perhatian di luar sempadan negara selepas 1990-an. Pada tahun 2000, album Tecnicolor yang dirakam oleh kugiran ini pada awal 1970-an dalam bahasa Inggeris keluar dengan kulit baru rekaan Sean Lennon.
Setelah dua kejutan minyak pada 1970-an, negara Brazil mengalami kemelesetan ekonomi yang berpanjangan pada 1980-an, diburukkan lagi oleh kerajaan tentera yang memerintah negara ketika itu secara penindasan. Selepas pemerintahan tentera tamat pada awal 1980-an, munculnya kugiran "Ultrage a Rigor" (Penceroboh Bergaya) di bandaraya ini dengan gaya rock yang ringkas tetapi luar biasa, dengan lirik yang menggambarkan perubahan dalam masyarakat dan budaya yang bukan sahaja dialami di São Paulo, malah seluruh negara Brazil ketika itu. Maka tercetusnya pergerakan punk dan garage yang kukuh pada 1980-an, bersempena senario pengangguran yang menggerunkan serta beberapa perspektif benar dari pandangan kaum belia. Antara kugiran-kugiran yang berakar umbi dari pergerakan ini termasuk Ira!, Titãs, Ratos de Porão dan Inocentes. Pada 1990-an, bangkitnya pula pergerakan muzik dram dan bes di São Paulo, mengetengahkan seniman-seniman seperti DJ Marky, DJ Patife, XRS, Drumagick, dan Fernanda Porto. Ramai juga kugiran heavy metal yang berasal dari São Paulo, seperti Angra, Torture Squad, Korzus dan Dr. Sin.
Muzik klasikal juga mendapat tempat istimewa di bandaraya ini. Ramai penggubah klasikal terkenal dari Brazil seperti Amaral Vieira, Osvaldo Lacerda dan Edson Zampronha, adalah kelahiran São Paulo. São Paulo mempunyai dua dewan opera terkemuka, iaitu Teatro Municipal de São Paulo dan Theatro São Pedro, tetapi tidak lupa juga teater lain seperti Dewan Credicard yang juga mengadakan persembahan opera. Penyanyi bariton anak jati, Paulo Szot telah meraih sanjungan antarabangsa dan pencalonan Anugerah Tony kerana persembahannya dalam muzikal South Pacific yang dipentaskan pada tahun 2008. Orkestra Simfoni Negeri São Paulo ialah salah sebuah orkestra terunggul di Amerika Latin dan seluruh dunia.

Pendidikan

Sistem persekolahan rendah dan menengah São Paulo cukup memuaskan, baik sekolah awam mahupun swasta, ataupun sekolah vokasional. Lebih 90% penduduknya celik huruf, dan juga lebih kurang sama kadar kanak-kanak berusia 7 hingga 14 tahun yang bersekolah. Dalam sektor pendidikan tinggi, institusi yang terbesar dan paling sergah di sini ialah Universiti São Paulo (USP), sebuah institusi danaan kerajaan yang ditubuhkan pada tahun 1934, serta memperbadankan Kolej Undang-Undang (Faculdade de Direito) yang bersejarah di Dataran São Francisco lama. USP disegani kerana mendaftarkan sebilangan besar penuntuk kedoktoran Brazil serta melahirkan pelbagai institut penyelidikan dan pusat penggubalan dasar. Antaranya ialah Institut Butantan, sebuah pusat penyelidikan ular dan penghasilan toksin dan antitoksin.
Universiti Katolik Paus São Paulo ditubuhkan pada tahun 1946, dan telah membina reputasi yang amat disegani di kalangan institusi pengajian tinggi swasta di Amerika Selatan. Satu lagi maktab pengajian yang tak kurang ternama di metropolis ini ialah Sekolah Pentadbiran Perniagaan Yayasan Getúlio Vargas.

Kesusasteraan

São Paulo dijadikan tempat tinggal mubaligh Jesuit pertama di Brazil pada awal abad ke-16. Mereka melaporkan tanah baru dan orang aslinya yang ditemui mereka kepada kerajaan Portugis, serta menggubah puisi dan lagu untuk soal jawab agama. Antaranya, Manuel da Nóbrega dan José de Anchieta yang tinggal di dalam atau berdekatan jajahan yang ketika itu bernama Piratininga. Mereka turut membantu mendaftarkan bahasa Tupi Lama, termasuk sekali kosa kata dan nahunya.
Pada tahun 1922, Pergerakan Modernis Brazil yang dilancarkan di São Paulo, turut mulai mencapai kebebasan kebudayaan dengan pelbagai cara. Brazil telah melalui peringkat-peringkat pembangunan yang sama dengan seluruh Amerika Latin, tetapi kemerdekaan politik dan kebudayaannya hanya beransur-ansur menyusul. Maharaja pertama Brazil, Pedro I, merupakan ahli kerabat diraja Portugal yang sah. Sungguhpun baginda mengisytiharkan kemerdekaan Brazil dari Portugal pada tahun 1822, namun negara ini kekal di bawah pemerintahan raja dan kekuasaan istana di Rio de Janeiro sehingga tahun 1889.
Kesan pertalian Brazil dengan budaya Portugal,  para penulis Brazil hanya sedikit demi sedikit memikul tanggungjawab untuk mengetengahkan bumi yang dipijak mereka serta kepelbagaian kaumnya. Keramaian bekas hamba abdi turut menyerikan kebudayaan Brazil dengan ciri-ciri Afrika, disusuli oleh gelombang penghijrah bukan Portugis dari merata Eropah yang membantu negara baru ini mencari identiti tersendiri.
Mário de Andrade dan Oswald de Andrade merupakan perintis sastera modernis. Dengan karya puisi urban seperti "Paulicéia Desvairada" dan "Paulicéia Desvairada" (1922), Mário de Andrade menubuhkan sebuah pergerakan kebudayaan modernis di Brazil. Novel rapsodi beliau, Macunaíma (1928), dengan kekayaan unsur budaya rakyat Brazil, melambangkan kemuncak prosa nasionalis modernisme menerusi penciptaan wira negara anak jati yang luar biasa. Puisi eksperimen, manifesto provokatif dan prosa avant garde Oswald de Andrade, tertuamanya novel Serafim Ponte Grande (1933), mencerminkan perpecahan pergerakan ini dari norma masyarakat ketika itu. Para seniman dan penulis modernis memilih Teater Perbandaran São Paulo untuk melancarkan manifesto Modernis mereka. Teater tersebut merupakan benteng kebudayaan Eropah yang mempersembahkan opera dan muzik klasikal yang dibawa dari Jerman, Perancis, Austria, dan Itali. Sebab tempat sebegini menjadi tempat pelancaran pergerakan mereka adalah kerana golongan atasan canggih yang selalu berkunjung ke situ mengetepikan jati diri Brazil mereka dengan bertutur dalam bahasa lain seperti Perancis di dalam dewan opera sahaja. Lebih-lebih lagi, mereka berkelakuan seolah-olah negara dan budaya Brazil tidak penting ataupun tidak wujud langsung. Maka, Mário de Andrade and Oswald de Andrade mencatat sejarah sebagai bapa pemodenan sastera Brazil.

Teater

Ramai sejarawan percaya bahawa pementasan teater pertama di Brazil diadakan di São Paulo. Mubaligh Jesuit Sepanyol, José de Anchieta (1534–1597) mengarang drama pendek yang dipersembahkan dan ditonton oleh orang asli Tupi-Guarani. Malangnya, tidak lama kemudian, wilayah São Paulo ditubuhkan dan kegiatan kebudayaan menjadi lembap. Pada awal abad ke-20 barulah warga kota keturunan Eropah menghidupkan semula bidang pementasan teater, hasil kekayaan yang dibawa oleh perdagangan kopi. Teater-teater seperti Pedro II, di Ribeirão Preto, mengalu-alukan rombongan yang pernah berlakon di Manaus, Rio de Janeiro dan Buenos Aires. Seni pementasan menikmati zaman kegemilangan di São Paulo pada zaman avant-garde. Di São Paulo juga, sebuah syarikat profesional bernama Teatro Brasileiro de Comédia, (TBC, Teater Komedi Brazil) mengadakan persembahan sulungnya. Pada 1960-an, produksi teater utama di São Paulo dan Brazil dipersembahkan oleh dua kumpulan, iaitu Teatro de Arena dan Teatro Oficina.
Teatro de Arena diasaskan oleh sekumpulan pelajar dari Escola de Arte Dramática (Sekolah Seni Drama) yang ditubuhkan oleh Alfredo Mesquita pada tahun 1948. Pada tahun 1958, kumpulan ini cemerlang dengan drama "Eles não Usam Black-tie," sebuah maha karya Gianfrancesco Guarnieri yang menjadikan pekerja buruh sebagai protagonis buat julung kalinya dalam sejarah drama Brazil. Selepas rampasan kuasa yang ditaja oleh AS pada tahun 1964, persada teater mulai menumpu perhatian kepada sejarah Brazil (Zumbi, Tiradentes). Teatro de Arena menjadi pentas perjuangan demokratik yang dibelenggui oleh penapisan ketat sewaktu kediktatoran tentera.
Teatro Oficina juga memainkan peranan penting kerana melancarkan pergerakan Tropikalis dengan mengadakan drama yang melakonkan semula peristiwa bersejarah, misalnya "O Rei da Vela", "Galileu Galilei" (1968), "Na Sela das Cidades" (1969) dan "Gracias Señor" (1972). Kini, bermacam-macam drama pentas dipersembahkan di puluhan teater di São Paulo, tak kira muzik klasikal, balet mahupun drama avant-garde dan muzikal Broadway.

Pelancongan dan rekreasi

São Paulo ialah sebuah pusat kebudayaan utama yang didiami oleh warga yang pelbagai etnik, terutamanya keturunan Itali, Portugis, Sepanyol, Arab dan Jepun. Bandaraya ini terkenal kerana masakan yang pelbagai dan mewah, tak kira masakan Cina atau Perancis, rantaian makanan segera mahupun restoran lima bintang. Terdapat kira-kira 62 jenis masakan berbeza yang diusahakan di lebih 12,000 restoran di São Paulo. Tempat-tempat lain seperti kedai arak, kelab malam dan disko menyajikan beraneka jenis hiburan dan muzik.
Di São Paulo terletaknya Muzim Kesenian São Paulo (MASP) yang didedikasikan oleh Ratu Elizabeth II pada separuh pertama abad ke-20, muzium-muzium kesenian"Pinacoteca do Estado", sebuah orkestra simfoni (Simfoni Negeri São Paulo (OSESP) yang bertapak di teater Sala São Paulo di stesen keretapi Júlio Prestes), dan litar lumba Grand Prix Formula Satu (di Interlagos).

Grand Prix Brazil

Grand Prix Brazil Formula Satu (Bahasa Portugis: Grande Prêmio do Brasil) diadakan di Autódromo José Carlos Pace di Interlagos tanpa henti sejak tahun 1990. Sejak Grand Prix julung kali diadakan di Brazil pada tahun 1973, empat rakyat Brazil telah menjuarai Grand Prix di São Paulo, iaitu: Emerson Fittipaldi (1973 dan 1974), José Carlos Pace (1975), Ayrton Senna (1991 dan 1993) dan Felipe Massa (2006 dan 2008).

Kesihatan perbandaran

Kemudahan kesihatan awam yang dikendali oleh kerajaan bandaraya dibina di merata kota, dengan sejumlah besar 770 unit penjagaan kesihatan asas (UBS), klinik bergerak dan kecemasan, dan 17 hospital. Setiausaha Kesihatan Perbandaran mempunyai 59,000 pekerja, termasuk 8,000 pakar perubatan dan 12,000 jururawat. Seramai 6,000,000 warga kota mendapat khidmat kemudahan perubatan awam yang menyediakan ubat-ubatan secara percuma serta mengendali program kesihatan keluarga yang menyeluruh (PSF - Programa de Saúde da Família).
Rede São Paulo Saudável (“Rangkaian São Paulo Sihat”) ialah sebuah saluran korporat TV digital satelit yang dimajukan oleh Setiausaha Kesihatan Perbandaran São Paulo, dengan tujuan membawakan rancangan memupuk gaya hidup sihat dan pendidikan kesihatan yang boleh ditonton oleh warga kota yang menerima rawatan kesihatan di unit-unitnya di bandaraya ini. Rangkaian ini terdiri daripada dua studio TV yang lengkap, dan sebuah sistem pemancaran video digital tertutup dalam bentuk definisi tinggi menerusi satelit, dengan sekitar 1,400 tempat penerimaan di semua unit penjagaan kesihatan dalam perbandaran São Paulo.